Nina Smit sterf op 75Nina Smit (Foto: Lux Verbi/Facebook) Nina Smit, een van Suid-Afrika se mees geliefde en suksesvolle Christen-skrywers, is op Vrydag 31 Januarie in die ouderdom van 75 jaar in Somerset-Wes oorlede. Smit het ongeveer 200 boeke die lig laat sien en talle artikels geskryf wat onder meer in SARIE, Rooi Rose, LIG (vantevore Die Voorligter) en Die Kerkbode verskyn het. Smit het veral vroulike lesers met haar oordenkings en dagbeplanners geïnspireer. “Nina se lewensvreugde, sprankelende styl, geestelike insig en besondere woordvermoë sal gemis word,” sê CUM-Uitgewers in ŉ huldeblyk op hul Facebook-blad. “Die skrywerswêreld is armer sonder haar.” Smit en haar man, Johan, was die predikantspaar van die Wynberggemeente in Bellville-Oos en die Helderberggemeente in Somerset‑Wes. Toe Johan in 2001 afgetree het, het die egpaar voltyds op hul skryfwerk gefokus. Hulle het onder meer Die klassieke Kinderbybel-storieboek en Meer as ŉ ja-woord saam geskryf. Die oorsaak van Smit se dood is nog nie bekend nie. Haar man, Johan, is in 2016 in die ouderdom van 73 oorlede. Nina word oorleef deur hulle drie kinders, skoonkinders en kleinkinders.